Michael Barnier

Michael, vulgo Michel Barnier (in oppido La Tronche praefecturae Isarae natus die 9 Ianuarii 1951) est politicus Francicus et Europaeus.

Alumnus Scholae Superioris Commercialis Parisiensis, Michael Barnier legatus est Conventui Nationali Francico ab anno 1978 usque ad 1993 pro circulo Sabaudiae. Minister a circumiectu meruit annis 1993-1995, primo ministro Eduardo Balladur, atque minister delegatus rerum Europaearum annis 1995-1997, primo ministro Alano Juppé. Senator Franciae electus est pro Sabaudia anno 1995, quod officium, a ministerio demissus, annis 1997-1999 functus est. Commissarius Europaeus factus est anno 1999, praeside commissionis Romano Prodi, et usque in annum 2004 meruit.

Rursus minister Franciae fuit rerum externarum annis 2004-2005, primo ministro Ioanne Petro Raffarin, ministerque agriculturae annis 2007-2009, primo ministro Francisco Fillon. Commissarius Europaeus denuo factus est anno 2010 pro politica regionali. Bis legatus est ad Parlamentum Europaeum annis 1999 et 2009, sed, commissarius mox factus, legationes recusavit. Ab anno 2016 colloquia de exitu Britannorum ex unione Europaea et de coniunctionibus futuris conduxit. Die 5 Septembris 2024 primus minister Franciae a praeside Emmanuele Macron nominatus est.

 Scripta 
 2021 : La Grande Illusion: journal secret du Brexit (2016-2020)

 Bibliographia 
 "Juncker puts veteran French politician in charge of Brexit talks" in The Guardian (27 Iulii 2016)
 Mathieu Laine, "Brexit : les précieuses leçons de Michel Barnier" in Les Echos (21 Maii 2021) Pagina nuntiis coniuncta
 Maïa de La Baume, Jacopo Barigazzi, "Michel Barnier set to lead ‘UK Task Force’ in Brexit phase II" (21 Octobris 2019) apud Politico
 Ludovic Lamant, "Michel Barnier à Bruxelles, l’homme qui « n’avait pas d’ennemis »" in Mediapart (6 Septembris 2024) Situs venalis

 Nexus externi 
 Michael Barnier apud Senatum Francicum

Categoria:Nati 1951
Categoria:Politici Franciae
Categoria:Alumni Scholae Superioris Commercialis Parisiensis et Europaeae
Categoria:Legati Conventui Nationali Francico
Categoria:Senatores Franciae
Categoria:Legati Parlamenti Europaei
Categoria:Commissarii Unionis Europaeae
Categoria:Homines vivi
Categoria:Administri rerum exterarum Franciae
Categoria:Ministri circumiectus
Categoria:Ministri agriculturae
Categoria:De Brexitu agentes